PATVIRTINTA

Kauno rajono vietos veiklos grupės valdybos

2017 m. sausio 30 d. posėdžio protokolu Nr. 113

**KAUNO RAJONO 2016–2022 M. VIETOS PLĖTROS STRATEGIJOS**

**ĮGYVENDINIMO STEBĖSENOS GRUPĖS REGLAMENTAS**

**I. BENDROSIOS NUOSTATOS**

1. Šis reglamentas nustato Kauno rajono 2016–2022 m. vietos plėtros strategijos (toliau – VPS) įgyvendinimo stebėsenos grupės (toliau – Grupė) funkcijas ir darbo organizavimą.
2. VPS įgyvendinimo stebėsenos grupės veiklos tikslas – užtikrinti patikimą ir objektyvią VVG atstovaujamos teritorijos plėtrą ir racionalų ES ir nacionalinės paramos lėšų paskirstymą ir savalaikį jų įsisavinimą, vykdyti VPS įgyvendinimo stebėseną, įskaitant VVG valdybos, VVG administracijos darbuotojų funkcijas, atskaitomybę ir jų atsakomybę, tenkančią įgyvendinant VPS.

3. VPS įgyvendinimo valdymas – tai veiksmų visuma, kuriuos atlikdama Kauno rajono vietos veiklos grupė (toliau – VVG) sieks užtikrinti skaidrų, efektyvų ir veiksmingą EŽŪFKP bei Lietuvos Respublikos valstybės biudžeto lėšų panaudojimą, patikrinamą ir kontroliuojamą VPS įgyvendinimą.

4. VVG vykdydama VPS įgyvendinimo vertinimą pagal „Vietos plėtros strategijų, įgyvendinamų bendruomenių inicijuotos vietos plėtros būdu, administravimo taisyklių“ reikalavimus, įgyvendins VPS įgyvendinimo vidaus stebėseną.

5. VPS įgyvendinimo vertinimo tikslas – nustatyti ar VPS atitiko visus planuotus lūkesčius, VPS įgyvendinimo raidos bei galimo poveikio prognozes ir panaudoti įgytą patirtį būsimiems projektams tobulinti.`

**II. VPS ĮGYVENDINIMO STEBĖSENOS GRUPĖS SUDARYMAS**

6. VPS įgyvendinimo stebėsenos grupė (toliau – grupė) iš VVG narių renkama visuotinio narių susirinkimo metu visam VPS įgyvendinimo laikotarpiui, t.y. iki 2023 09 01 (arba iki VPS įgyvendinimo pabaigos). VVG narių susirinkimas arba valdyba turės teisę esant piktnaudžiavimo atvejui arba interesų konfliktui priimti sprendimą dėl atskirų VPS įgyvendinimo stebėsenos grupės narių narystės joje suspendavimo tol, kol bus pašalintas interesų konfliktas. Atsisakius eiti Grupės nario pareigas, bus išrenkamas kitas narys.

7. VPS įgyvendinimo stebėsenos grupę sudaro šeši nariai.

8. Grupės sudėtyje išlaikomas partnerystės principas. Grupės nariai atstovauja visiems trims VVG sektoriams: pilietinės visuomenės, vietos valdžios ir verslo.

9. Grupės nariais negali būti: asociacijos pirmininkas, valdybos nariai, administracijos darbuotojai.

10. Grupė pirmojo posėdžio metu išsirenka pirmininką ir pavaduotoją. Pirmąjį Grupės posėdį šaukia VPS administracijos vadovas.

11. Grupės veikla – sistemingas VPS įgyvendinimo stebėjimas, renkant informaciją, reikalingą VPS įgyvendinimo procesui valdyti, faktinės VPS įgyvendinimo pažangos ir eigos lyginimas su VPS įgyvendinimo veiksmų planu, gilinantis į esamų išteklių būklę, veiklas ir rezultatus ir siekiant numatyti reikalingus pakeitimus.

**III. VPS ĮGYVENDINIMO STEBĖSENOS GRUPĖS KOMPETENCIJA**

12. VPS įgyvendinimo vidaus stebėsenos sistema aprašyta VPS 13 punkte „VPS įgyvendinimo vidaus valdymas ir stebėsena“.

13. Grupė turi kompetenciją teikti pasiūlymus VVG valdybai dėl VPS įgyvendinimo stebėsenos tvarkos, jos keitimo arba papildymo.

14. Grupė atlieka VPS įgyvendinimo stebėtojo ir patariamąsias funkcijas:

14.1. stebi VPS įgyvendinimo eigą (informacija prieinama VVG administracijos biure, VVG internetinėje svetainėje, administracija Grupei gali siųsti informaciją apie VPS vietos projektų vertinimo eigą);

14.2.teikia pasiūlymus valdybai dėl VPS įgyvendinimo proceso;

14.3. svarsto VPS įgyvendinimo metines ir galutinę ataskaitas (VPS įgyvendinimo metinę ir galutinę ataskaitą rengiama VVG administracija pagal „Vietos plėtros strategijų, įgyvendinamų bendruomenių inicijuotos vietos plėtros būdu, administravimo taisyklių“ nustatytą formą ir reikalavimus), teikia pasiūlymus ir pastabas valdybai dėl VPS įgyvendinimo eigos.

14.4. kartu su VVG administracijos darbuotojais gali vykti į vietos projektų patikras.

**IV.VPS ĮGYVENDINIMO STEBĖSENOS GRUPĖS POSĖDŽIAI IR SPRENDIMŲ ĮFORMINIMAS**

15. Pagrindinė Grupės veiklos forma yra posėdžiai, šaukiami ne rečiau kaip kartą per metus. Posėdžius šaukia ir jiems vadovauja Grupės pirmininkas, o jam laikinai nesant, Grupės pirmininko pavaduotojas. Grupės pirmininko iniciatyva arba ½ Grupės narių reikalavimu gali būti kviečiamas neeilinis posėdis.

16. VVG pirmininkas, valdybos pirmininkas ir/ar nariai, VVG administracijos darbuotojai Grupės posėdžiuose dalyvauja savo iniciatyva ir turi patariamojo balso teisę.

17. Grupės posėdis laikomas teisėtu, kai jame dalyvauja ne mažiau kaip ½ balso teisę turinčių Grupės narių.

18. Grupės pirmininkas:

18.1. vadovauja Grupės darbui

18.2. pirmininkauja Grupės posėdžiams.

19. Grupė savo posėdžių klausimams svarstyti gali naudoti ir nuotolinius posėdžius:

19.1. svarstomu klausimu Grupės nariams pirmininkas elektroniniu paštu siunčia nutarimo projektą su aiškinamuoju raštu ir kitą su svarstomu klausimu susijusią informaciją;

19.2. Grupės nariai elektroniniu paštu turi atsakyti į elektroninį laišką ir pareikšti savo nuomonę pateiktu klausimu per 2 darbo dienas nuo klausimo ir dokumentų pateikimo;

19.3.jei Grupės narys per duotą terminą nepareiškė nuomonės, laikoma, kad narys pritaria nutarimo projektui.

20. Grupės posėdžiai protokoluojami. Grupės sprendimai formuluojami protokole.

21. Grupės posėdžio protokolo projektas, jeigu jis nesuderinamas iškart po posėdžio su posėdyje dalyvaujančiais Grupės nariais, elektroniniu paštu pateikiamas derinti Grupės nariams per 2 darbo dienas po posėdžio. Grupės nariai savo pastabas ir siūlymus turi pateikti VVG administracijai per 3 darbo dienas nuo protokolo ir kitos medžiagos išsiuntimo. Per nustatytą laiką negavus pastabų, laikoma, kad protokolo projektui pritarta.

22. Suderintą protokolą pasirašo posėdžio sekretorius ir pirmininkas.

23. Grupės posėdžių protokolai numeruojami VVG administracijos nustatyta tvarka.

24. Posėdžio protokolai išsiunčiami Grupės nariams.

**V. VPS ĮGYVENDINIMO STEBĖSENOS GRUPĖS SPRENDIMAI**

25. Kiekvienas Grupės narys turi balsavimo teisę. Vienas narys turi vieną balsą.

26. Grupės sprendimai priimami, jei posėdyje dalyvauja ne mažiau kaip ½ Grupės narių.

27. Grupės sprendimai priimami bendru sutarimu. Jeigu sprendimo nepavyksta priimti bendru sutarimu, jis teikiamas balsuoti. Sprendimai priimami paprasta posėdyje dalyvaujančių Grupės narių balsų daugumą. Jeigu balsavimo metu balsai pasiskirto po lygiai, tai priimamas sprendimas už kurį balsavo posėdžio pirmininkas.

28. Vykdant rašytinę nutarimų priėmimo procedūrą apklausa laikoma įvykusia, jei joje dalyvauja ne mažiau kaip ½ Grupės narių.

29. Vykdant rašytinę nutarimų priėmimo procedūrą sprendimai priimami balsuojant. Sprendimai priimami paprasta balsavime dalyvaujančių Grupės narių dauguma. Jeigu balsavimo metu balsai pasiskirto po lygiai, tai priimamas sprendimas už kurį balsavo posėdžio pirmininkas.

**VI BAIGAIMOSIOS NUOSTATOS**

30. Grupę techniškai aptarnauja VVG administracija:

30.1. VVG administracija organizuoja Grupės posėdžius bei Grupės pirmininko pavedimu atlieka kitus su Grupės veikla susijusius darbus;

30.2. Renka ir nuolat atnaujina informaciją, kurios reikia VPS įgyvendinimo eigai stebėti;

30.3. Rengia ir siunčia Grupės posėdžių protokolus;

31. Grupės nariai savo darbe vadovaujasi nuostatomis, leidžiančiomis užtikrinti asmens duomenų apsaugą, interesų konflikto vengimą.

32. Grupės darbo reglamentas viešinamas VVG internetiniame puslapyje [www.kaunorvvg.lt](http://www.kaunorvvg.lt).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_